ภาษีเงินได้นิติบุคคล ปี 2554 (ตอนจบ)
โดย...สมชาย ชูเกตุ
20 เม.ย. 2555

โดย...สมชาย ชูเกตุ
ต่อจากสัปดาห์ที่แล้วเกี่ยวกับบริษัทจำกัด บริษัทมหาชนจำกัด ห้างหุ้นส่วนนิติบุคคล หรือนิติบุคคลอื่น ที่เสียภาษีเงินได้นิติบุคคลจากฐานกำไรสุทธิ หรือจากฐานรายได้ก่อนหักรายจ่ายใดๆ 
บริษัท หรือห้างหุ้นส่วนนิติบุคคลที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท หรือที่เราเรียกกันว่า SMEs มีอัตราภาษี ดังนี้
กำไรสุทธิ 1.5 แสนบาทแรก ยกเว้นภาษี 
กำไรสุทธิส่วนที่เกิน 1.5 แสนบาท แต่ไม่เกิน 1 ล้านบาท อัตราร้อยละ 15 
กำไรสุทธิส่วนที่เกิน 1 ล้านบาท แต่ไม่เกิน 3 ล้านบาท อัตราร้อยละ 25 
กำไรสุทธิส่วนที่เกิน 3 ล้านบาท อัตราร้อยละ 30 
บริษัท หรือห้างหุ้นส่วนนิติบุคคลที่ได้รับการส่งเสริมการลงทุน ได้รับการยกเว้นภาษีเงินได้นิติบุคคลสำหรับกำไรสุทธิที่เกิดขึ้นในช่วงระยะเวลาที่ได้รับการส่งเสริมการลงทุน หรือเสียภาษีในอัตรากึ่งหนึ่งเป็นระยะเวลาไม่เกิน 5 ปี ภายหลังจากสิ้นสุดกำหนดเวลาที่ได้รับการส่งเสริมการลงทุน
บริษัท หรือห้างหุ้นส่วนนิติบุคคลที่เสียภาษีจากฐานกำไรสุทธิ สามารถนำภาษีเงินได้นิติบุคคลที่ชำระแล้วในรอบระยะเวลาบัญชี 6 เดือนแรกตามแบบ ภ.ง.ด. 51 หรือนำภาษีเงินได้หัก ณ ที่จ่ายที่ได้ถูกหักไว้มาหักออกจากภาษีเงินได้นิติบุคคลที่ต้องชำระตามแบบ ภ.ง.ด. 50 ได้ หากถูกหักภาษีไว้มากกว่าภาษีต้องชำระ สามารถขอคืนเงินภาษีได้โดยระบุในช่องขอคืนเงินภาษีในแบบ ภ.ง.ด. 50 ได้เลย ไม่ต้องไปยื่นคำร้องขอคืนเงินภาษีทีหลังแต่อย่างใด
2.กิจการขนส่งระหว่างประเทศ บริษัท หรือห้างหุ้นส่วนนิติบุคคลที่จัดตั้งขึ้นตามกฎหมายต่างประเทศ และประกอบการขนส่งผ่านประเทศต่างๆ รวมทั้งประเทศไทย ยื่นแบบเสียภาษีเงินได้นิติบุคคลด้วยแบบ ภ.ง.ด. 52 อัตราภาษีร้อยละ 3 ของรายได้ก่อนหักรายจ่ายใดๆ ที่เกิดขึ้นในรอบระยะเวลาบัญชีจากกิจการขนส่ง พูดง่ายๆ ว่าคำนวณจากยอดรวมรายได้ โดยมิให้หักรายจ่าย 
บริษัท หรือห้างหุ้นส่วนนิติบุคคลที่กล่าวมาข้างต้น อาจได้รับการยกเว้นภาษี หรือเสียภาษีในอัตราที่ต่ำกว่าร้อยละ 3 ขึ้นอยู่กับข้อตกลงตามอนุสัญญาภาษีซ้อนระหว่างประเทศไทยกับประเทศที่เป็นถิ่นที่อยู่ของบริษัท ฯลฯ นั้น
3.มูลนิธิ หรือสมาคม ที่จัดตั้งขึ้นตามกฎหมายไทยและเป็นนิติบุคคล ต้องยื่นแบบเสียภาษีเงินได้นิติบุคคลด้วยแบบ ภ.ง.ด. 55 เสียภาษีอัตราภาษีร้อยละ 10 ของรายได้ก่อนหักรายจ่ายใดๆ ที่เกิดขึ้นในรอบระยะเวลาบัญชี เว้นแต่รายได้ที่เป็นเงินได้พึงประเมินตามมาตรา 40 (8) แห่งประมวลรัษฎากร จะเสียภาษีในอัตราร้อยละ 2 
บริษัทจำกัด บริษัทมหาชนจำกัด ห้างหุ้นส่วนนิติบุคคล หรือนิติบุคคลอื่น สามารถยื่นแบบเสียภาษีเงินได้นิติบุคคลสำหรับรอบระยะเวลาบัญชี ปี 2554 ได้ที่สำนักงานสรรพากรพื้นที่สาขาในท้องที่ที่เป็นที่ตั้งสำนักงานใหญ่ของบริษัท ฯลฯ แต่อยากเชิญชวนให้ยื่นแบบเสียภาษีผ่าน www.rd.go.th ของกรมสรรพากร ซึ่งสะดวก รวดเร็ว ประหยัด ไม่มีวันหยุด และไม่ต้องส่งแบบแสดงรายการภาษีที่เป็นกระดาษหรือเอกสารประกอบการยื่นแบบฯ ให้กรมสรรพากรอีก เพียงแต่จัดเก็บเอกสารประกอบการยื่นแบบเสียภาษีไว้ที่บริษัท ฯลฯ เพื่อเตรียมพร้อมกรณีถูกเรียกตรวจ 
การยื่นแบบเสียภาษีเงินได้นิติบุคคลตามแบบ ภ.ง.ด. 50 ภ.ง.ด. 52 และ ภ.ง.ด. 55 กฎหมายไม่ได้ให้สิทธิแบ่งชำระภาษี 3 งวด เหมือนภาษีเงินได้บุคคลธรรมดา หากยื่นแบบเสียภาษีภายในกำหนดเวลาแล้ว แต่ชำระภาษีไม่ครบ ไม่ว่าด้วยเหตุใดก็ตาม ภาษีที่ค้างชำระและมิได้ชำระภายในกำหนดเวลา ต้องเสียเงินเพิ่มร้อยละ 1.5 ต่อเดือนของยอดภาษีที่มิได้ชำระ 
คงทราบกันในเบื้องต้นแล้วว่า บริษัทจำกัด บริษัทมหาชนจำกัด ห้างหุ้นส่วนนิติบุคคล หรือนิติบุคคลอื่น เสียภาษีเงินได้นิติบุคคลจากฐานกำไรสุทธิหรือฐานรายได้ก่อนหักรายจ่าย อัตราภาษีที่เสียและแบบแสดงรายการภาษีที่ใช้ยื่นเสียภาษีเป็นแบบใด สวัสดีครับ